b'\n_START_ARTICLE_\nCeramid\n_START_PARAGRAPH_\nCeramid je sfingolipid, derivat sfingozina, v katerem je aminoskupina sfingozina acilirana z ma\xc5\xa1\xc4\x8dobno kislino. Ceramid se v visokih koncentracijah nahaja v celi\xc4\x8dnih membranah. Predstavlja enega od gradnikov sfingomielina. Neko\xc4\x8d je veljalo, da imajo ceramid in drugi sfingolipidi v celi\xc4\x8dni membrani le strukturno vlogo, sedaj pa velja, da imajo tudi signalno funkcijo: uravnavajo celi\xc4\x8dno diferenciacijo, proliferacijo ter programirano celi\xc4\x8dno smrt.\n_START_SECTION_\nSintezne poti ceramida\n_START_PARAGRAPH_\nZa tvorbo ceramida obstajajo tri poglavitne poti. Pri sfingomielazni poti encim sfingomielaza cepi sfingomielin v celi\xc4\x8dni membrani in pri tem se spro\xc5\xa1\xc4\x8da ceramid, ki je gradnik sfingomielina. Pri sintezi de novo se ceramid tvori iz manj kompleksnih molekul. Lahko pa ceramid nastaja tudi z razpadom kompleksnih sfingolipidov, ki najprej razpadejo na sfingozin, le-ta pa se naposled uporabi v reakciji reaciliranja. Ta sintezna pot se imenuje tudi re\xc5\xa1evalna pot.\n_START_SECTION_\nHidroliza sfingomielina\n_START_PARAGRAPH_\nHidrolizo sfingomielina katalizira encim sfingomielaza. Ker se sfingomielin eden od \xc5\xa1tirih poglavitnih fosfolipidov v plazemski membrani, pride pri tej poti nastajanja ceramida do programirane celi\xc4\x8dne smrti. Raziskave so nakazale, da naj bi ionizirajo\xc4\x8de sevanje, ki povzro\xc4\x8di celi\xc4\x8dno smrt, aktiviralo sfingomielazo v celi\xc4\x8dnih membranah in s tem povzro\xc4\x8dilo nastajanje ceramida.\n_START_SECTION_\nSinteza de novo\n_START_PARAGRAPH_\nSinteza de novo se za\xc4\x8dne s kondenzacijo palmitata in serina, pri \xc4\x8demer se tvori 3-keto-dihidrosfingozin. To reakcijo katalizira encim serin-palmitoil-transferaza in predstavlja hitrost omejujo\xc4\x8do stopnjo celotne sintezne poti. Nato se 3-keto-dihidrosfingozin reducira do dihidrosfingozina, ta pa se z encimom (dihidro)ceramid-sintazo z aciliranjem pretvori v dihidroceramid. Zadnja stopnja pote\xc4\x8de z encimom dihidroceramid-desaturazo._NEWLINE_Sinteza de novo poteka v endoplazemskem retikulumu. Nato se ceramid prenese do Golgijevega aparata, kjer se lahko nadalje presnovi do drugih sfingolipidov, kot sta sfingomielin in kompleksni glikosfingolipidi.\n_START_SECTION_\nRe\xc5\xa1evalna pot\n_START_PARAGRAPH_\nKonstitutivni razpad sfingolipidov in glikosfingolipidov poteka v kislih celi\xc4\x8dnih razdelkih, endosomih in lizosomih. V primeru glikosfingolipidov povzro\xc4\x8dijo encimi eksohidrolaze, ki optimalno delujejo pri kislem pH-ju, postopno odcepljanje monosaharidnih enot, za\xc4\x8den\xc5\xa1i na koncu oligosaharidne verige. Ceramid se lahko dalje hidrolizira s kislo ceramidazo do sfingozina in proste ma\xc5\xa1\xc4\x8dobne kisline; obe komponenti lahko za razliko od ceramida zapustita lizosom. Nato lahko ponovno vstopita v pot sinteze ceramida; reakcijo katalizira encim ceramid-sintaza. Ta t. i. re\xc5\xa1evalna pot naj bi bila odgovorna za biosintezo 50\xe2\x80\x9390\xc2\xa0% sfingolipidov.\n_START_SECTION_\nFiziolo\xc5\xa1ke vloge ceramida\n_START_PARAGRAPH_\nCeramid je kot bioaktivni lipid vklju\xc4\x8den v razne fiziolo\xc5\xa1ke procese, vklju\xc4\x8dno z apoptozo, zastojem celi\xc4\x8dne rasti, diferenciacijo, celi\xc4\x8dno staranje ter migracijo in adhezijo celic. Ceramid in njegovi presnovki naj bi bili vklju\xc4\x8deni tudi v \xc5\xa1tevilne patolo\xc5\xa1ke procese (rak, nevrodegeneracija, sladkorna bolezen, mikrobiolo\xc5\xa1ka patogeneza, debelost, vnetni procesi).'